Oikeusministeriö
PL 25
00023 Valtioneuvosto
oikeusministerio@om.fi

Lausuntopyyntönne 5.6.2008

ASUNTO-OSAKEYHTIÖLAKIESITYSLUONNOKSEN SÄÄNNÖKSET VASTIKEPERUSTEESTA POIKKEAMISESTA JA TOIMINNANTARKASTUKSESTA 

Oikeusministeriö on pyytänyt lausuntoa otsikossa mainitusta asiasta. KHT-yhdistys kommentoi lakiesitysluonnoksen 9 luvun toiminnantarkastusta koskevia säännöksiä. 

Ehdotetut toiminnantarkastajaa koskevat säännökset ovat mielestämme turhia ja paljon sekaannusta aiheuttavia. Toimivan tilintarkastusinstituution rinnalle ei tarvitse luoda päällekkäistä toiminnantarkastusinstituutiota. Lakiehdotusluonnoksen 9 luvun 9 §:n mukaan toiminnantarkastus sisältää yhtiön tilikauden kirjanpidon, tilinpäätöksen, toimintakertomuksen sekä hallinnon tarkastuksen ja 10 §:n mukaan toiminnantarkastuskertomuksessa on oltava lausunto siitä 1) antavatko tilinpäätös ja toimintakertomus oikeat ja riittävät tiedot yhtiön toiminnan tuloksesta ja taloudellisesta asemasta sekä 2) ovatko tilikauden toimintakertomuksen ja tilinpäätöksen tiedot ristiriidattomia. Toiminnantarkastuksen kohde ja toiminnantarkastuskertomuksessa esitettävät lausunnot vastaavat tilintarkastuksen kohdetta (TTL 11 §) ja tilintarkastuskertomuksessa lausuttavia asioita (TTL 15 §). Raportointi tilintarkastuskertomuksen muodossa (TTL 15 §) tulisi olla mahdollista vain suoritetun tilintarkastuksen perusteella. Muiden tarkastustoimenpiteiden perusteella annettava raportointi tulisi olla muodoltaan sellainen, ettei sekaannusta tilintarkastukseen syntyisi. 

Toiminnantarkastajalle asetetut osaamisvaatimukset eivät mielestämme vastaa toiminnantarkastajan tehtävien vaativuutta tai toiminnantarkastajan vahingonkorvausvelvollisuutta.
Toiminnantarkastajan tehtävät, joita luetellaan lakiesitysluonnoksen sivulla 171, ovat vaativia ja lakiesitysluonnoksen 13 luvun 5 §:n mukainen toiminnantarkastajan vahingonkorvausvelvollisuus on sama kuin tilintarkastajalla. Lakiesitysluonnoksen yksityiskohtaisten perustelujen (s. 171) mukaan ”…toiminnantarkastus eroaa varsinkin kirjanpidon ja tilintarkastuksen osalta olennaisesti tilintarkastuksesta muun muassa sen vuoksi, että toiminnantarkastajalta ei edellytetä laskentatoimen ja tilintarkastuksen opintoja, kokemusta ja tilintarkastustutkintoa eikä toiminnantarkastukseen sovelleta tilintarkastusta koskevia yksityiskohtaisia kansainvälisiä standardeja”. 

Helsingissä 29. elokuuta 2008

KHT-YHDISTYS – FÖRENINGEN CGR RY

Rabbe Nevalainen
puheenjohtaja